苦雨
作者：許必勝
朝代：宋

paragraphs: 積憂遂成陰，昏色遍蒼莽。
我醉憂已忘，天地當開朗。
何以酒醒後，猶然在簷上。
云是方春時，暗助草木長。
凝陰而無陽，亦非善培養。
豈因世道非，寰宇盈魍魎。
日月不照臨，星辰羞布象。
每睹萬類心，俱稱上天廣。
移轉亦何難，夢夢如抱怏。
地底周雷聲，驕烏絕心想。
四望如無餘，舉意同羅網。
安得最高峰，雲外獨來往。